[{"text_idx": "#000002", "text": "Mi nepre informos miajn neesperantistajn geamikojn, ke temas pri speciala tago en la esperantista kalendaro \u2013 la tago kiam en 1887 Zamenhof publikigis etan bros\u0302uron kiu unue prezentis Esperanton al la mondo. Mi ne trudos Esperanton al ili, kvazau\u0306 g\u0302i prezentas solvon de c\u0302iuj mondaj problemoj, sed mi ja mencios kelkajn lastatempajn evoluojn. Ekzemple: eble la fakton, ke venontjare ni kongresos en Afriko, kie Esperanto iom post iom akumulas siajn subtenantojn kaj utiligantojn. Au\u0306 eble la fakton, ke miloj da homoj utiligas Esperanton en sociaj medioj; au\u0306 kantas per la lingvo, ec\u0302 en internaciaj korusoj; au\u0306 legas en la lingvo; au\u0306 instruas g\u0302in al aliaj homoj. Mi sendos al ili ligojn al prezentoj eble interesaj al ili, c\u0302e jutubo ekzemple."}, {"text_idx": "#000004", "text": "Eble mi ec\u0302 kontaktos nian urbestron, au\u0306 sendos mesag\u0302on al nia senatano au\u0306 parlamentano, au\u0306 kontaktos lokan pastron. Eble jam nun tion faros, por averti ilin, ke baldau\u0306 venos tiu Esperanto-tago."}, {"text_idx": "#000005", "text": "Ne por trudi, sed por informi. Ne por tuj konvinki sed por interesi. Ne por montri, ke Esperanto-parolantoj strangas, sed por montri, ke ili sag\u0302as, ke ili estas bone informitaj pri la mondo, ke ili laboras por komprenig\u0302o inter la homoj."}, {"text_idx": "#000007", "text": "Eble mi mencios al ili, ke mi baldau\u0306 iros al Esperanto-kongreso en Italio, kie c\u0302iuj homoj parolos la saman lingvon. Mi eble mensogetos, ke ni c\u0302iam multon atingas en niaj kongresoj, au\u0306 almenau\u0306 faros noton al mi mem, ke mi pli diligente laboru por ja atingi multon en Torino \u2013 se nur por montri, ke per komuna lingvo ja eblas multon atingi \u2013 kaj por pretigi min por la venontjara kongreso."}, {"text_idx": "#000010", "text": "Komprenu: se ni volas, ke la mondo festu la Esperanto-tagon, ni komencu per ni mem. Ni fieru pri nia Esperanto, sed sag\u0302e, digne, konvinke. Ek al!"}]